KYK: Ma (58) wil SI se oudste voorbladmodel word | Netwerk24
17 Julie 2019 05:56
'n Ma van twee kinders hoop om die oudste voorbladmodel te word van Sports Illustrated se gewilde swemklere-uitgawe.
Stuff berig Jodi Harrison-Bauer (58) van die Amerikaanse deelstaat Connecticut is 'n gimnasium-eienaar en persoonlike fiksheidsafrigter.
If you want to fly, give up everything that weighs you down. - - - #buddhaquotes #mindsetiseverything #soulset #heartset #greatnessawaits?? #fitat58 #priorities #goals
Die tydskrif rig jaarliks 'n ope uitnodiging aan aspirant-swemkleremodelle om in sy swemklere-uitgawe te verskyn en Harrison-Bauer het verlede week 'n oudisie afgelê.
Harrison-Bauer het haar ondervinding op Instagram gedeel.
"Op pad om vandag 'n splinternuwe reis aan te pak. Ek het julle liefde en ondersteuning nodig," sê sy.
"Ek hoop die tydskrif besef 'n 58-jarige vrou bring ervaring, kennis, skoonheid en selfvertroue na die tafel.
"Daar is baie van ons vroue daarbuite en ons moet gehoor word. Julle het my daarmee gehelp en my die selfvertroue gegee om myself te wees. Dankie!"
Hoewel Harrison-Bauer die oudste model sal word om via 'n openbare oudisie op die voorblad te pryk, is Christie Brinkley die oudste model om in die swemklere-uitgawe te verskyn. Sy het op 63-jarige ouderdom vir die tydskrif geposeer.
Harrison-Bauer sê in haar oudisie sy wou nog altyd "alle vroue oor die ouderdom van 55 verteenwoordig wat dink dit is te laat om iets nuut aan te pak".
Sports Illustrated sê in sy ope uitnodiging aan aspirant-swemkleremodelle hy is op soek na "vroue wat opgewonde is om die ikoniese SI Swemklere-handelsnaam te verteenwoordig".
Die tydskrif sê "persoonlikheid is van die grootste belang" en verwelkom "alle lyftipes en etniese agtergrond". Hy maak ook melding dat lengte nie 'n vereiste is nie.
Voormalige Sports Illustrated-voorbladmodelle sluit in die plusgrootte-model Ashley Graham, Elle Macpherson, Rachel Hunter, Kate Upton en Beyoncé Knowles.